Hedge Hog

Hedge Hog, også kjent som The Fabulous Trønderbirds og The Skeletones, var et rockeband fra Trondheim som var aktivt i perioden 1989–1997.

Bandets kjerne besto av Morten Kristiansen (vokal og gitar), Sverre Fossen (gitar), Terje Berg (bass) og Arve Gulbrandsen (trommer). Alle medlemmene har både før, under og etter Hedge Hogs levetid spilt med andre band.

Musikalsk startet de som et garasje-/punkband, men ble etterhvert assosiert med grungebølgen på tidlig nittitall; sterkt inspirert av prepunkband som MC5 og The Stooges, 70-talls tungrock og nyere hvitstøyband som Sonic Youth og Dinosaur Jr.

 Historie 

Bandet ble startet som pønkrockbandet The Fabulous Trønderbirds i 1989, med Morten Kristiansen (sang, gitar), Terje Berg (bass), Frank Henriksen (sang, gitar), og Steffen Tellstad (trommer). De var en del av miljøet rundt UFFA og Svartlamon Da Henriksen etter kort tid forlot bandet skiftet de navn til The Skeletones og rakk å bidra på et par kassetter. For det meste spilte de coverversjoner av låter fra Ramones, Sex Pistols og Motörhead. Da gitarist Sverre Fossen kom med i 1990 skiftet de på nytt navn, denne gang til Hedge Hog  etter ei låt på skiva 8-way Santa med bandet TAD.

Stilmessig dreide bandet nå mot et mer hardrockorientert uttrykk, fremdeles med pønken i bunnen. I 1992 kom deres første CD, Erase, utgitt på egen label Hog Music og spilt inn i Brygga studio med Lars Lien. CDen ble distribuert av Voices of Wonder og solgte godt – også i Italia og Tyskland. 

I 1993 fikk de kontrakt på tre plater med Voices of Wonder, og bidro med låta «Surprise» på en split-singel med Motorpsycho. Samme høst kom fullengder nummer to, Primal Gutter, til gode anmeldelser i norske, britiske, italienske og tyske magasiner.

EPen Mercury Red (1994) ble spilt inn og mikset av bandet selv, og musikkvideoen til låta «Dinosaur Patrol» fikk spilletid på norsk TV.  Samme år dro de på sin første europaturné sammen tysk/amerikanske Prime Sinister, som de også ga ut en split-single med. En periode med intensiv turnering både i Norge og Europa fulgte. Etter turneen blir Svein Høier med i bandet på sampling, synth og gitar.

I 1995 kom det fjerde albumet; Thorn Cord Wonder. Dette ble også utgitt som en 7" single-boks med to bonuslåter, som den eneste i sitt slag i Norge. Etter utgivelsen dro de på en seks ukers lang turne i Europa som omfattet Danmark, Tyskland, Sveits og Østerrike. En video til låta «Heal» ble produsert av Høier.   EPen The Healing ble utgitt samme år.

Gulbrandsen forlot bandet under en tysklandsturné i 1996, og Bjørn Jensen ble hyret inn som ny trommis. Han fikk sin debut på TMV-festivalen i Trondheim, og ble i bandet i omlag et års tid. Den siste tida av bandets levetid benyttet de i stor grad vikarer på trommer.

EPen Brstl.com (1996) ble spilt inn i Skansen Studio med bandets live-lydtekniker Arnfinn Rokne og mixet av Helge «Deathprod» Sten på Lydloftet i Oslo. Den var en hyllest til bandets faste café; Bristol. Etter at plata var ferdig flyttet Berg for å studere, og Eirik Rensvik kom med på bass.

Låta «On and Off» kom med på en samleplate utgitt av musikkmagasinet Beat i 1996.

Angelite/Cloudbuster (1997) skulle bli bandets svanesang. Låta «Riot Shields» ble A-listet på NRK P3 i syv uker. Det ble også produsert en video til denne låta.  Etter en avskjedskonsert i Trondheims storstue Studentersamfundets Storsalen, og en påfølgende europaturné, gikk medlemmene hver til sitt. 

 Videre musikkarriere 
Fossen startet bandet Ranheim sammen Per Gisle Galåen (Slowburn) og Jens Petter Wiig (Israelvis).

Kristiansen spilte i Thrush med blant andre Even Granås (Sanderfinger/Tussler), Lars Ljosland (p.i.k.e) og Ståle Norum (Funny Farm). Han har senere spilt med The Idea of North, samt The Sound Syndicate sammen med Jonny Kristiansen, Freddy Bolsø, Alex Petersen (Deflower) og Robert Skjærvik (Dipsomaniacs).

Gulbrandsen har spilt med Dipsomaniacs, Tad Pole og The Reilly Express.

 Medlemmer 

 Siste lineup 
Morten Kristiansen – vokal, gitar (1990–98)
Sverre Fossen – gitar (1990–98)
Eirik Rensvik – bass (1997–98)
Arve Gulbrandsen – trommer (1993–96, 1997–98)

 Tidligere medlemmer 

Steffen Telstad – trommer (1990–93)                     
Terje Berg – bass (1990–97)
Svein Høier – gitar, keyboard, sampling (1994–95)

Bjørn Jensen – trommer (1996–97)

 Diskografi 

 Album 
1992: Erase (selvutgitt)
1993: Primal Gutter (Voices Of Wonder)
1995: Thorn Cord Wonder (Voices Of Wonder)
1997: Angelite/Cloudbuster (Voices Of Wonder)

 Singler, EP 

1993: «Into The Sun»/«Surprise» – split-7" med Motorpsycho (Helter Skelter Records)
1994: «Mercury Red» – EP (Voices Of Wonder)

1994: «Mindless»/«Human Hand» – split-7" med Prime Sinister (Voices Of Wonder)
1995: «The Healing» – EP (Voices Of Wonder)
1996: «Brstl.com» – EP (Voices Of Wonder)

 Medvirker på 

 1992: Subbacultcha! (The Invasion Of The Norwegian Underground) – med låta «Inside Line» (Progress Records)
 1993: Big Fish From Norway – med låta «Too Close» (FONO)
 1994: Big Fish From Norway 1994 – med låta «Crush» (FONO)
 1994: Voices Of Wonder – A Compilation – med låtene «Enemy Mind», «New Water» og «Non Conformative» (Voices Of Wonder)
 1994: RFCD 10 – med låta «Dismembered» (Rock Furore)
 1994: Party Terror Vol. II – med låta «Mindless» (Progress Records)
 1994: Flaming Youth – A Norwegian Tribute to KISS – med låta «Parasite» (Rec 90)
 1995: Backlog – A Sampler From Voices Of Wonder And Metal Art Disco – med låta «Hear No Bullet» (Voices Of Wonder)
 1996: Definitivt Beat Nr 6–96 – med låta «On and off» (Beat)

 Referanser 

 Eksterne lenker 


Kategori:Norske rockegrupper